VS001595
Datum: 1999-05-05T02:00:00.000+02:00
datum_sodbe_i_stopnje: 2002-10-03T00:00:00.000Z
podrocje: višina odškodnine za nepremoženjsko škodo
institut: telesne bolečine - strah - skaženost - zmanjšanje življenjske aktivnosti
skupina: poškodbe glave in možganov in njihove posledice - poškodbe rok in ramenskega obroča in njihove posledice - poškodbe prsne in trebušne votline in njihove posledice - poškodbe okolčja in stegnenice in njihove posledice - poškodbe kolena in goleni in njihove posledice
fischer: hudi primeri
odskodnina: 7.600.000,00 SIT
opombe: II Ips 435/2005. Revizija tožeče stranke je bila zavrnjena.
sodisce: Vrhovno sodišče

## Oškodovanec

**Spol:**

moški

**Starostna skupina:**

od 35 do 40 let

Avtoprevoznik.

## Škodni dogodek

Prometna nesreča.

## Poškodba

Raztrganina na glavi, raztrganina spodnje ustnice, raztrganina leve strani prsnega koša, tretjega prsta desne roke, kompliciran zlom I. stopnje desne goleni, zlom levega acetabuluma z izpahom, zlom proks. dela četrtega in petega prsta desnega stopala, zlom distalnega dela leve koželjnice.

## Telesne bolečine

2.500.000,00 SIT Stalne hude telesne bolečine je trpel teden dni, občasne hude 3 tedne, stalne srednje hude 4 tedne, občasne srednje hude 2 meseca, stalne lahke bolečine 6 mesecev in občasne lahke kumulativno 10 mesecev. Občasno so telesne bolečine še vedno prisotne.

#### Hospitalizacija

Oškodovanec je bil hospitaliziran 25 dni, od tega 12 dni izven kraja svojega bivanja, zaradi česar je bil izločen iz svojega običajnega okolja, njegovi najbližji pa ga zaradi krajevne oddaljenosti niso mogli obiskovati, kot bi si želeli. 3-krat je bil operiran in izpostavljen vplivu splošne anestezije neposredno po poškodbi. Pozneje je bil operiran še, ko so mu odstranili OSM iz roke.

#### Ambulantno zdravljenje

Opravil je še številne kontrolne preglede.

#### Rehabilitacija

V zdravilišču je opravljal 14 dnevni program medicinske rehabilitacije, ki je bil izredno naporen ter 14 dnevno obiskovanje fizioterapije v domačem zdravstvenem domu.

#### Nevšečnosti med zdravljenjem

Večkrat je bil izpostavljen vplivu ionizirajočega sevanja ob rentgenskih slikanjih in računalniški tomografiji. Neposredno po poškodbi je bil skoraj povsem odvisen od pomoči drugih. Dalj časa je bil mobilen le s pomočjo vozička, kasneje pa je moral skoraj 2 meseca pri hoji uporabljati bergle, najprej dve in kasneje več kot mesec dni eno. V bolniškem staležu je bil skoraj leto dni. V prihodnosti ga čaka vsaj še ena operacija, to je odvzem OSM iz predela zlomljene goleni.

## Strah

600.000,00 SIT V trenutku nesreče je doživljal intenziven primarni strah, ki ga je občutil kot elementarni strah za svoje življenje, saj je bil vkleščen v razbitine šoferske kabine ter nemočen čakal, da ga osvobodijo. Po sprejemu v bolnišnico ter operaciji je ta strah prešel v zmerni primarni strah. Primarni strah je trpel 2 dni. Po prvi operaciji se mu je razvil sekundarni strah, kot strah pred možnimi hujšimi poškodbami, ki bodo zahtevale še dodatne operativne posege. Dolgotrajno zdravljenje in različne oblike medicinske rehabilitacije, ki niso bistveno izboljšale njegovega stanja, so prisotni strah vzdrževale in ga poglabljale. Temu strahu se je pridružila še bojazen pred končnostjo zaostalih sprememb in možnostjo prezgodnjega nastanka degenerativnih sprememb ter posledičnega poslabšanja obstoječega stanja. Skupaj je zmerni sekundarni strah trajal 5 mesecev.

## Zmanjšanje življenjske aktivnosti

4.000.000,00 SIT Zlom sklepne ponvice levega kolka je pustil trajne spremembe v smislu še vedno prisotnih bolečin, kot tudi zmerno omejene gibljivosti in predvsem boleče zunanje rotacije kolka. Oškodovanec ni več sposoben opravljanja težjih opravil ali daljših obremenitev kot tudi daljšega sedenja. Pri njem je prišlo tudi do predčasnega pojava degenerativnih sprememb na levem kolku. Zaradi zloma IV. in V. prsta desnega stopala sta oba prsta na otip boleča, hoja po prstih je le s težavo nakazana. Brez večjih težav lahko hodi le v posebej izbrani obutvi. Levo zapestje je v predelu podlahtnice na otip boleče, gibljivost je zavrta in boleča. Izvedenec je ocenil, da so njegove splošne življenjske aktivnosti zmanjšane v skupnem seštevku za 23%. Zaradi težav ni več sposoben opravljati poklica, s katerim se je preživljal do nezgode. Svoja normalna delovna opravila je moral omejiti in jih lahko opravlja le s povečanim naporom. Nekatera opravila je moral opustiti (pleskanje hiše, popravila ostrešja, obdelovanje sadovnjaka, vinograda in vrta). Prizadet je tudi na drugih področjih udejstvovanja, kot so šport, zabava ter opravljanje raznih hobijev (igranje nogometa, smučanje).

## Skaženost

500.000,00 SIT Kot posledica poškodb oziroma operativnih posegov je oškodovancu ostalo več različno velikih in na različnih mestih ležečih brazgotin. V predelu levega kolka je prisotna cca 30 x 1 cm dolga, rdečkasto obarvana brazgotina, ki leži v nivoju kože. Na volarni strani levega zapestja leži cca 10 x 1 cm dolga, rdečkasto obarvana brazgotina, ki leži nad nivojem kože. Na medialni strani desne goleni zgoraj leži cca 4 cm v premeru velika brazgotina, ki je rahlo nad nivojem kože. Nad notranjim gležnjem je videti cca 3 cm v premeru veliko brazgotino, ki leži v nivoju kože. Na lat. strani je videti več močneje pigmentiranih predelov kože, ki so posledica zadobljenih odrgnin. Videti je tudi cca 30 X 1 cm dolgo, v nivoju in barvi kože ležečo brazgotino, ki predstavlja pooperativno spremembo. Večina teh brazgotin predstavlja kozmetične defekte, le brazgotine v predelu levega kolka, zapestja in delno desne goleni vsebujejo elemente skaženosti, saj so spremembe takšne, da zbujajo pozornost in poglede drugih ljudi ter oškodovanca subjektivno motijo.

---

ZOR člen 200, 203